種罌粟
作者：李復
朝代：宋

paragraphs: 前年陽亢驕，旱日赤如血。
萬里隨羽書，揮鞭無留轍。
炎毒乘我虛，兩歲苦病暍。
遇夏火氣高，煩蒸不可活。
飽聞食罌粟，能滌胃中熱。
問鄰乞嘉種，欲往愧屑屑。
適蒙故人惠，筠篋裹山葉。
堂下開新畦，布藝自區別。
經春甲未坼，邊冷傷晚雪。
清和氣忽動，地面龜兆裂。
含滋競出土，新綠如短髮。
常慮蒿莠生，鋤不敢闕。
時雨近霑足，乘凌爭秀發。
開花如芙蕖，紅白兩妍潔。
紛紛金蘂落，稍稍青蓮結。
玉粒漸滿房，露下期採折。
攻疾雖未知，適願已自悅。
呼童問山鼎，芳乳將可設。